《赠人》
清代·刘岩

邹阳休上书，缧绁非所耻。祸虽如风飙，义命有根柢。

次公从长公，讲经狴犴底。闻道在崇朝，夕死亦可矣。

刑以惩小人，怀之在君子。匕鬯苟不隳，何妨惊百里。

委运与思愆，并行正相倚。古人大业成，皆自忧患始。

作者简介：（?—1716）江苏江浦人，原名枝桂，字大山，号无垢。康熙四十二年进士，官编修，以戴名世《南山集》案牵连，隶籍旗下。幼敏慧，以善弈名。工诗文，持论有道学气。有《大山诗集》、《拙修斋稿》、《匪莪堂文集》等。